
Narva linna kriisireguleerimismeeskonna 

kokkukutsumise ja töökorralduse kord

  

Määrus kehtestatakse kohaliku omavalitsuse korralduse § 30 lõike 1 punkti 3, § 49 lõike 11, hädaolukorraks valmisoleku seaduse § 20 lõike 1 punkti 8, Narva linnavolikogu 29.06.2000.a. määrusega nr 36/16 kinnitatud Narva linna põhimääruse punkti 5.7.2 alusel

1.peatükk

ÜLDSÄTTED

§1. Narva linna kriisireguleerimismeeskonna (edaspidi meeskond) kokkukutsumise ja töökorralduse kord (edaspidi Kord) sätestab meeskonna ülesanded hädaolukorras ning reguleerib meeskonna kokkukutsumise ja töökorralduse teabevahetuse, ressursside kasutamise ning ametkondade koostöö koordineerimiseks ning olukorra analüüsimiseks.

§2. Meeskonna ülesanneteks hädaolukorras on:

1) teabevahetuse ja teabeteenistuse töö korraldamine;

2) elanike teavitamise korraldamine;

3) elanike ajutise ümberpaigutamise või evakueerimise koordineerimine;

4) hädaolukorra analüüsimine ning tulemuste ja aruandluse esitamine kriisikomisjonile;

5) hädaolukorra lahendamiseks vajalike ressursside kasutamise koordineerimine, 

6) täiendavate ressursside taotlemise argumenteerimine ning kahjustuste hindamise ja hädaolukorra lahendamise kulude arvestamise korraldamine;

7) korrakaitse, tervishoiu- ja psühhosotsiaalse abi ning kannatanute abistamise korraldamine;

8) toiduainete, joogivee ning esmatarbekaupade ja teenuste kättesaadavuse korraldamine;

9) koostöö Kaitseväe ja Kaitseliiduga, naaber kohalike omavalitsuste ja Ida-Viru maavalitsusega;

10) päästetööde juhi abistamine ja toetamine hädaolukorra lahendamisel;

11) muude kriisikomisjoni poolt määratud ülesannete ja korralduste täitmine.

2.peatükk

MEESKONNA KOKKUKUTSUMINE

JA TÖÖKORRALDUS
§3. Hädaolukorra lahendamiseks määrab Narva linnavalitsuse (edaspidi linnavalitsus) poolt moodustatud kriisikomisjoni (edaspidi kriisikomisjon) esimees või tema asendaja, mõlema puudumisel esimehe asetäitja või tema asendaja meeskonna liikmetest õnnetuse iseloomu arvestava meeskonna kooseisu.

§4. Meeskonna kokkukutsumine korraldatakse läbi linnavalitsuse või iseseisvalt, määrates ühtlasi meeskonna kogunemiskoha.

§5. Meeskonna liikmed peavad tööülesannete täitmiseks kogunema viivitamatult, kuid mitte hiljem, kui 1 tunni jooksul kogunemiskorralduse teate saamisest.

§6. Meeskonna juhi määrab kriisikomisjoni esimees või tema asendaja, mõlema puudumisel esimehe asetäitja või tema asendaja kohalolevate meeskonna liikmete hulgast.

§7. Kriisikomisjoni esimehel või tema asendajal, mõlema puudumisel esimehe asetäitjal või tema asendajal ja määratud meeskonna juhil on õigus meeskonna töösse kaasata täiendavalt eriala- või valdkonnaspetsialiste lisaks meeskonna liikmetele.

§8. Kogunenud meeskonna liikmed tagavad vajadusel oma tegevusvaldkonna institutsioonide kohese teavitamise ja valmisolekusse viimise hädaolukorras tegutsemiseks. 

§9. Meeskonna valmisolek on ööpäevaringne ning töörežiimi määrab kindlaks meeskonna juht.

§10. Vastavalt täidetava ülesande iseloomule moodustab meeskonna juht meeskonna töö paremaks korraldamiseks meeskonna sisesed järgnevad töögrupid:

1) operatsioonide grupp, mis tagab informatsiooni kogumise sündmuskohalt, ohu hindamise, hädaolukorra analüüsi, probleemi ja tegevuse prioriteetide püstitamise;

2) koordinatsiooni- ja logistikagrupp, mis tagab olemasolevate ja täiendavate ressursside kasutamise koordineerimise ja teenindamise, meeskonna töö logistilise teenindamise ning  ressursi üle arvestuse pidamise;

3) teavitusgrupp, mis tagab teabevahetuse ja teabeteenistuse töö korraldamise;

4) sekretariaat, mis tagab meeskonna tegevuse ja otsuste protokollimise ning meeskonnaliikmete tööaja arvestuse.

§11. Meeskonna töö lõpetamise otsustab kriisikomisjoni esimees või tema asendaja, mõlema puudumisel esimehe asetäitja või tema asendaja.

§12. Meeskonna otsused protokollitakse ja vormistatakse kolme tööpäeva jooksul alates meeskonna töö lõpetamisest ning allkirjastatakse meeskonna juhi ja protokollija poolt.

§13. Kriisikomisjoni esimees tagab hädaolukorra lahendamisest tulenevate ülesannete ja kohustuste täitmise ka pärast meeskonna töö lõpetamist.

3.peatükk

RAKENDUSSÄTTED

§14. Määrus jõustub seadusega sätestatud korras.

